***VERS LA IMATGE***. L’EXPOSICIÓ  
  
UN BOSC

En Muntada Roca fa immersió en la totalitat de l’obra poètica de Manuel de Pedrolo i en treu un grapat de versos. En tria una vintena llarga i, així desenvolupa la col·lecció d’obra gràfica que, amb un vistent joc de paraules, anomena *Vers la Imatge*. L’exhibició que presentem a Verdú en vol augmentar la varietat de lectures que té i aconseguir un espai on l’observador es trobi fit a fit amb cada tinta i cada vers. Cóm diu en Muntada la sala esdevé un bosc, un bosc amb llum de pleniluni per passejar-hi i establir la relació entre la imatge, el vers i l’observador mateix: “triple encontre”*.*

IN VERS LA IMATGE

Com un complement a l’exposició, la fundació ha produït el muntatge audiovisual In Vers la Imatge, que treballa amb color invers per no alterar l’obra original, on els versos s’agrupen en quatre episodis segons el seu interlocutor o del tema que parlen. Hom planteja un viatge d’aproximació al traç i al gest, a la tinta, que tantost veurem blanca, i al paper, tantost veurem fosc. Ens aproparem a la geometria de les línies, d’una corba, d’una inflexió, d’una cruïlla, però també a la qualitat del traç. Passarem dels centímetres del paper del quadre, als metres de la pantalla, on es faran evidents els elements de transparència, relleu i perspectiva. Finalment, serà l’observador, qui espera resposta d’allò que mira, el viatger per la immersió.

LA MÚSICA

És al mateix temps secundària i imprescindible, malgrat la inqüestionable qualitat de les composicions. La raó és senzilla: s’esdevé cúpula sonora en segon pla incorporada al “triple encontre”. Amb el **piano sol a dues mans** flueixen, d’una banda, les notes per a l’obra gràfica i, de l’altra, la tonalitat per al vers. Bona part dels enregistraments que s’han triat es corresponen a concerts en directe, sense la repetició de músiques, compositors, o intèrprets.

Dos episodis tenen rerefons de danses de música barroca; una xacona, peça única per a l’obra extreta dels versos de Pedrolo sobre ell mateix i tres per a l’obra creada a partir del seu pensament sobre d’altres en forma de suite breu amb ària, preludi i minuet de tres compositors diferents. El tercer episodi viatja a ritme de vals a través de les cinc imatges i sentències que rebem en forma de llegat i, en el quart, el jazz ens acompanya en un tomb per la terra i la vida del territori.